Bejaarde op kleinhoewe vermoorArgieffoto: Reint Dykema ’n Bejaarde man is Maandag tydens ’n aanval op ’n kleinhoewe in Mnandi buite Centurion vermoor. Sy bejaarde vrou is tydens die aanval gewond en in ’n kritieke toestand vir mediese behandeling na ’n hospitaal vervoer. Maroela Media verneem sy is sedertdien aan ’n ventilator gekoppel. Emer-G-Med sê paramedici is Maandag net ná 19:00 na die kleinhoewe ontbied. Die man se liggaam is met paramedici se aankoms buite die huis in ’n plas bloed aangetref. Hy is kort daarna dood verklaar. Die man se vrou is met ernstige beserings in die huis, glo in die slaapkamer, aangetref. Die vrou is inderhaas gestabiliseer voordat sy vir mediese behandeling na ’n spesialishospitaal vervoer is. Voorlopige inligting dui daarop dat die egpaar albei steekwonde tydens die aanval opgedoen het. Dit is nie in die stadium bekend hoeveel aanvallers op die kleinhoewe toegeslaan het óf hoe hulle toegang tot die eiendom verkry het nie. Hou Maroela Media dop vir meer inligting.